Дело C‑451/16

MB

срещу

Secretary of State for Work and Pensions

(Преюдициално запитване,

отправено от Supreme Court of the United Kingdom)

„Преюдициално запитване — Директива 79/7/ЕИО — Равно третиране на мъжете и жените в сферата на социалното осигуряване — Национална държавна пенсионна схема — Условия за признаване на промяна на пола — Национална правна уредба, изискваща унищожаване на брака, предхождащ промяната на пола, като условие за нейното признаване — Отказ да се предостави държавна пенсия за осигурителен стаж и възраст на лице, което е променило пола си, при навършване на пенсионната възраст, установена за лица от придобития пол — Пряка дискриминация, основана на пола“

Резюме — Решение на Съда (голям състав) от 26 юни 2018 г.

Социална политика — Равно третиране на мъжете и жените в сферата на социалното осигуряване — Директива 79/7 — Национално законодателство, по силата на което не се отпуска пенсия за осигурителен стаж и възраст при условията, предвидени за жени, на лице, законосъобразно преминало от мъжки към женски пол, поради наличието на брак, предхождащ промяната на пола — Лице в сравнима ситуация с тази на лице, запазило пола си по рождение и сключило брак — Различно третиране — Недопустимост

(член 3, параграф 1, буква а), член 4, параграф 1 и член 7, параграф 1, буква a) от Директива 79/7 на Съвета)

Директива 79/7/ЕИО на Съвета от 19 декември 1978 година относно постепенното прилагане на принципа на равното третиране на мъжете и жените в сферата на социалното осигуряване, и по-специално член 4, параграф 1, първо тире във връзка с член 3, параграф 1, буква а), трето тире и член 7, параграф 1, буква а) от същата, трябва да се тълкува в смисъл, че не допуска национална правна уредба, която изисква от лице, което е променило пола си, да отговаря не само на физически, социални и психологически критерии, а и на условието да няма сключен брак с лице от придобития от него пол в резултат от тази промяна, за да може да получи право на държавна пенсия за осигурителен стаж и възраст при навършване на пенсионната възраст, установена по закон за лица от придобития пол.

Сравнимостта на ситуациите трябва да се анализира не общо и абстрактно, а специфично и конкретно по отношение на всички характеризиращи ги елементи, с оглед по-специално на предмета и целта на националната правна уредба, която установява разглежданото различие, както евентуално и на принципите и целите в областта, към която се отнася тази национална правна уредба (вж. в този смисъл решения от 16 декември 2008 г., Arcelor Atlantique et Lorraine и др., C‑127/07, EU:C:2008:728, т. 25 и 26, от 16 юли 2015 г., ЧЕЗ Разпределение България,C‑83/14, EU:C:2015:480, т. 89 и 90 и от 9 март 2017 г., Милкова,C‑406/15, EU:C:2017:198, т. 56 и 57 и цитираната съдебна практика).

В случая от информацията, съдържаща се в акта за преюдициално запитване, е видно, че целта на разглежданата в главното производство национална правна уредба е предоставянето на държавна пенсия за осигурителен стаж и възраст „от категория А“, която могат да получават лица, навършили законоустановената пенсионна възраст. В този смисъл се установява, че законоустановената държавна пенсионна схема за осигурителен стаж и възраст, разглеждана в главното производство, закриля срещу риска старост, предоставяйки на съответното лице лично право на пенсия за осигурителен стаж и възраст, придобито в зависимост от вноските, които е правило по време на професионалния си път, независимо от семейното му положение.

С оглед на очертаните в предходната точка предмет и условия за предоставяне на тази пенсия за осигурителен стаж и възраст, ситуацията на лице, което е променило пола си, след като е сключило брак, и тази на лице, запазило пола си по рождение и сключило брак, са сравними.

Поради това следва да се констатира, че разглежданата в главното производство национална правна уредба предвижда по-неблагоприятно третиране, пряко основано на пола, на лице, което е променило пола си, след като е сключило брак, отколкото на лице, запазило пола си по рождение и сключило брак, въпреки че тези лица се намират в сравнима ситуация.

(вж. т. 42—44, 48 и 53 и диспозитива)